Indauluan ni Mayor Josh Edward S. Cobangbang dagiti namasangbay kadagiti Bisita ken naregget dagiti kameng ti Salomague Elementary School Marching Band a nangpasungad kadagiti sangaili.
Di mabayag, naaramid ti Opening Program iti Compound ti Puerto. Nag-Welcome Message ni Mayor Josh Edward S. Cobangbang Kimmablaaw ken nagyaman iti amin a naitaripnong iti programa. Kinuna ni Mayor Josh Edward a nagasat ti isasangbay dagiti sangaili manipud iti Hawaii kas panangipamatmat iti agtultuloy a napintas a panaglangen, pannakapatibker iti singensinged dagiti Opisiales ken kadaraan nga Ilokano ken Filipino iti Estado ti Hawaii ken dagiti umili iti Cabugao.
Innayon ni Mayor Josh Edward a naimbag unay a mataliaw ken mabigbig dagiti sakripisio dagiti Sakada a nakaigapuan ti pannakagun-od ti balligi dagiti kailian iti agsumbangir a lugar. Daytoy a seremonia ti panangbigbig iti naballigi a gapuanan dagiti Sakada ket napintasto met nga ipadanon dagiti Delegado kadagiti kadaraan a Filipino inton agsublida idiay Hawaii.
Simmaruno a nag-mensahe ni Governor David Y. Ige. Kimmablaaw ken nagyaman ta nabara ti panangsarabo dagiti umili ti Cabugao, Ilocos Sur nga idauluan ni Mayor Josh Edward S. Cobangbang. Dinakamatna ti pateg iti nairut a panagkadua ti Estado ti Hawaii ken ti ili a Cabugao ket mapatpatibker latta babaen iti panagbisita iti agsumbangir.
Binigbig ni Governor Ige ti nagkaadu a kontribusion ken gapuanan dagiti Filipino uray met dagiti Ilokano nga agindegen iti Estado a nangrugian iti ipapan dagiti Sakada ditoy a lugar. Innayonna a napateg met a bigbigen daytoy nga impatawid dagiti nagkauna a Filipino ket naigameren iti identidadda iti pakasaritaa ken Kultura iti Estado ken pakabuklan metten ti naglaok a pakakitkitaan iti napintas a panagtipon iti puli ti Filipino ken iti dadduma a Puli iti Hawaii. Imbatad pay ti Gobernador iti pateg ti sakripisio, gapuanan ken panangpadayaw kadagiti Sakada a nakaigapuan iti adu a balligi dagiti Ilokano iti Hawaii ken iti naggapuanda nga ili.
Simmaruno ti Floral Offering iti Monumento ti Sakada babaen iti panangidaulo da MayorJosh Edward; Governor David Y. Ige ken ti kaingungotna, ni Ms. Dawn Amano-Ige; Opisiales ti FCCH nga idauluan ni Mr. Brandon de la Cruz; ken ti Consul General iti Hawaii a binayabay ni Kagawad Perla de la Cruz ti Brgy. Salomague.
Kalpasan ti Floral Offering ken Group Picture, inted dagiti nagsangaili dagiti bags a naglaon iti token kadagiti amin a kameng ti Delegasion iti Estado ti Hawaii banag a nakaragsakan met unay dagiti agawid a Bisita.
Nagatendar met dagiti kameng ti Sangguniang Barangay ken ti BPATS iti Barangay Salomague nga idauluan ni Barangay Captain Eliseo R. Serrano.
Nakikaysa met da SBM Danny Q. Gazmen ken ni ABC President Thaddeus “Teddy” U. Soller.
Tinokaran ti Salomague Elementary School Marching Band iti panagrubuat/panagluas dagiti Bisita nga agturong idiay Vigan City. Paset iti itineraria-da nga immay ditoy Ilokos ti ili a Cabugao, Ilocos Sur; Laoag City; Vigan City ken mapanda pay iti Cebu City, segun iti napagdamagan a kameng ti Delegasion.
Nagpaay nga Emcee ni Mr. Arvin Jay Manauis, Staff, Office of the Mayor. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn